
A szegedi várból származó téglaminták korának meghatározása termolumineszcens vizsgálatok segítségével

A termolumineszcens kormeghatározás (TL) segítségével kerámiák kiégetésének időpontja határozható meg. A módszert széles körben alkalmazzák téglák esetében is, így rekonstruálhatók a vizsgált épület építési ideje, esetleg az építés különböző periódusai is.
A szegedi vár a város egyik legfontosabb épített öröksége, azonban maradványai jórészt a föld alatt találhatóak. Ennek oka, hogy a nagy árvíz (1879) után a várat lerombolták és a területét feltöltötték. Ennek köszönhetően jórészt csak írásos emlékek maradtak fent az építményről. Jelenleg a téglavár korával kapcsolatban két elmélet elfogadott, az egyik szerint azt a törökök építették, a másik szerint a középkorban már létezett téglavár Szegeden. Ennek igazolására azonban nem áll rendelkezésre egyértelmű bizonyíték.
A dolgozat célja, hogy a várfalból származó téglák korának meghatározásával elősegítse a vár és egyben Szeged történetének rekonstruálását.
A szegedi rakpart felújítása során öt darab téglamintát gyűjtöttünk a vár Tisza felöli oldalán feltárt falmaradványából. A téglák korának datálása termolumineszcens módszerrel történt, ehhez hozzáadott dózis és regenerációs dózis protokollt alkalmaztunk. Ezek segítségével állapítható meg az ún. egyenérték dózis, azaz a minta által elnyelt összes radioaktív dózis nagysága. A dózisráta, azaz az egységnyi idő alatt a mintát ért sugárzás nagysága a tégla anyagának γ-spektroszkópiás vizsgálatával történt.
A jelenleg is folyó vizsgálatok eredményei alapján elmondható, hogy három tégla valószínűsíthetően törökkori, egy tégla alkalmatlan volt a mérésre, egy tégla pedig a középkorra datálható. Mivel azonban egy adat még nem bizonyító erejű, ezért további mérésekre is szükség van a jövőben.



